Twee met 14 gesteelde skape betrapDie bakkie met skape waarop beslag gelê is. Foto: Verskaf Twee mans is Woensdag in die Oos-Kaap in hegtenis geneem nadat hulle na bewering 14 skape in Lesotho gesteel het. Ao. Moitheri Bojabotseha, polisiewoordvoerder, het gesê ŉ polisiebeampte van Barkly-Oos se sigbare polisie-eenheid was aan diens toe hy ŉ verdagte voertuig wat lewende skape vervoer het, opgemerk het. “Hy het die voertuig van die pad af getrek en bewyse van eienaarskap van die skape versoek. Hy het gesien die dokumentasie was vervals en het dadelik bystand versoek,” het Bojabotseha gesê. “ŉ Beampte verbonde aan die veediefstaleenheid is na die toneel ontbied. Verdere ondersoek het vasgestel dat die skape glo in Lesotho gesteel is.” Die polisie het op die skape en die verdagtes se voertuig beslag gelê. Die twee verdagtes, onderskeidelik 34 en 37 jaar oud, is in hegtenis geneem op aanklag van die besit van gesteelde vee en moet binnekort in die Barkly-Oos-streekhof verskyn.